Vier dán in hof vir NW-plaasaanvalArgieffoto: SAPD Die vier verdagtes, wat in hegtenis geneem is nadat ŉ boer en sy vrou Dinsdagoggend op ŉ plaas tussen Koster en Derby in Noordwes oorval is, verskyn binnekort in die hof. Lt.kol. Pelonomi Makau, provinsiale polisiewoordvoerder, het gesê die verdagtes, almal tussen 27 en 28 jaar oud, moet Vrydag in die Koster-landdroshof verskyn op aanklagte van gewapende roof en besit van gesteelde eiendom. Makau het gesê die vier is Woensdag in die Lethabong-township in hegtenis geneem terwyl die polisie roetine voertuigdeursoekings gedoen het. Van die items wat tydens die aanval gesteel is, is glo in hul besit gevind en die polisie het daarop beslag gelê. Maroela Media het vroeër berig die 70-jarige boer is Dinsdag omstreeks 07:15 buite sy huis oorval toe hy op pad was om na sy beeste om te sien. Die verdagtes, wat almal balaklawas gedra het, het sy hande vasgebind en hom teruggesleep huis toe. Hulle het sy vrou ook vasgebind voordat hulle die egpaar van drie vuurwapens, juweliersware, ŉ kamera, drie selfone en ŉ onbevestigde bedrag kontant beroof en op die vlug geslaan het.